Jørgen Poulsen (RV), 2010-05-21:
Der er jo en grund til, at Danmark ikke længere ligger på førstepladsen.
Vi er langsom skredet ned til vel nu en femteplads, eller hvor meget det kan blive til, når den seneste regning bliver gjort op, så det er da at gå baglæns.
Det er da at have bagglid på skiene, når det kommer til Danmarks indsats.
Og det er da helt groft, at det sker, samtidig med at regeringen i sin erklæring siger, at den vil øge udviklingsbistanden de kommende år.
Tak for det.
Det er meget ærgerligt
, fordi vi jo, som det også er blevet sagt her i debatten, egentlig godt ved, hvad der skal til.
Det er ærgerligt, fordi vi både har målene og midlerne.
Så kan vi naturligvis, ligesom det også er sagt, nogle gange ærgre os over, hvor svært det tilsyneladende er at få mange af disse lande til at leve op til deres egne løfter, når det gælder bistanden.
Endnu mere beskæmmende er det at se, at EU nærmest for tiden går baglæns, i hvert fald i forhold til de løfter, som man har givet.
Men skal debatten her i dag have nogen mening, må det jo handle om, hvad vi selv gør, hvad Danmark kan gøre, og hvad Danmark gør.
Og her synes jeg det er bekymrende at høre, at den danske regering nu synes at være rede til at rende fra de løfter, man ellers tidligere har givet, bl.a. i regeringserklæringen, om at øge udviklingsbistanden.
Jo, det er da rigtigt nok, at vi befinder os i en økonomisk krise, men vi har også hørt, at vi ikke er så hårdt ramt som de andre lande, og at vores udgangspunkt til at klare krisen er bedre end så mange af de lande, vi sammenligner os med.
Og derfor er det vel et mærkværdigt signal at komme med i den her situation, når Danmark, som jo skulle gå foran, sender et signal om, at vi også er rede til at slække på de løfter, som vi har givet.
Det er i hvert fald et mærkeligt signal og ikke ligefrem noget, der kan få os til at optræde med troværdighed over for de andre lande.
Desværre er det jo sådan, at den samlede udviklingsbistand simpelt hen bliver nødt til at stige, hvis vi skal nå bare i nærheden af 2015-målene.
Det er derfor, at vi i Det Radikale Venstre ligesom Socialdemokraterne og SF ønsker, at vi skal gå frem, og at vi skal op på den ene procent af bruttonationalindkomsten.
Det er også derfor, vi synes, det er at svigte de allerfattigste, og at det er at svigte Danmarks idealer, når vi går baglæns.
Vi synes, regeringen fifler med midlerne, når udviklingspenge, som er afsat til at bekæmpe fattigdom i verden, bliver brugt til alt muligt andet.
Selv de ekstra penge, som regeringen så højtideligt brystede sig af skulle bruges til at forbedre klimaet med, skal nu åbenbart betales af de fattige.
Man troede egentlig ikke, at det her tyveri af de fattiges penge kunne blive værre, men så hører vi så sent som i dag fra Dansk Folkepartis ordfører, at også de ubetalte regninger, som Danmark har oparbejdet, skal sendes videre til de fattige.
Og Venstres ordfører, hvis hjerte jo ellers banker varmt for at bekæmpe fattigdom og ulighed, skal bare følge parolen.
Man er lige ved at sige velbekomme.
Det Radikale Venstre mener, at der er brug for, at Danmark går helt i front ved at forpligte sig til en markant stigning i udviklingsbistanden.
Kun på den måde kan vi være troværdige, når vi anmoder de andre lande om at vise reel vilje til at nå 2015-målene.